P. Hrušovský, predseda NR SR: (2004-06-29):
Otváram rozpravu o tomto bode programu. Do rozpravy som dostal písomne jednu prihlášku, pána poslanca Blajska. Nech sa páči, pán poslanec, môžete vystúpiť. A. Blajsko, poslanec: Ďakujem. Výročná správa o činnosti Národného úradu práce a účtovná závierka Národného úradu práce za rok 2003 je predložená na rokovanie Národnej rady Slovenskej republiky v zmysle zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov. Komplexne hodnotí činnosť a hospodárenie Národného úradu práce za rok 2003, pričom výsledky hospodárenia sú hodnotené vo väzbe na rozpočet na rok 2003, ako aj na výsledky hospodárenia za rok 2002. Výročnú správu o činnosti a hospodárení Národného úradu práce za rok 2003 treba súčasne chápať aj tak, že ňou sa uzatvára činnosť a hospodárenie Národného úradu práce ako verejnoprávnej inštitúcie, pričom aj samotná inštitúcia Národný úrad práce bola k 31. 12. 2003 zrušená. Z tohto hľadiska je záverečným dokumentom, ktorý uzatvára pôsobenie verejnoprávneho Národného úradu práce. Počnúc rokom 2004 sa budeme stretávať so začlenením príjmov a výdavkov Ústredia práce, sociálnych vecí a rodiny do rozpočtu, resp. záverečného účtu kapitoly Ministerstva práce, sociálnych vecí a rodiny Slovenskej republiky. Ústredie práce, sociálnych vecí a rodiny je v zmysle zákona č. 453/2003 Z. z. štátnou rozpočtovou organizáciou zapojenou príjmami a výdavkami na rozpočet Ministerstva práce, sociálnych vecí a rodiny Slovenskej republiky. Výročná správa o činnosti a hospodárení obsahuje všetky nevyhnutné podklady a údaje, ktorými sa tu dokumentuje činnosť a hospodárenie v roku 2003. Podrobne a s dostatočnou vypovedajúcou schopnosťou sa analyzuje situácia na trhu práce, činnosť Národného úradu práce a jeho hospodárenie. Treba uviesť, že Národný úrad práce v roku 2003 bol finančnou inštitúciou, ktorá zabezpečovala svoje úlohy v činnosti v súlade s platnými predpismi a v rámci možností daných právnym rámcom a schváleným rozpočtom. Pokiaľ ide o hospodárenie, úlohy sa realizovali v rámci schváleného rozpočtu prakticky bez priamej účasti štátneho rozpočtu. V porovnaní s rokom 2002 sa zvýšila úspešnosť výberu poistných príspevkov, pričom pozitívnejší bol aj vývoj inkasa dlžného poistného. Hospodárenie Národného úradu práce skončilo ku koncu roka 2003 celkovým prebytkom fondov v sume 9,992 430 mld. Sk, ktorý s účinnosťou k 1. 1. 2004 posilňuje zdroje Sociálnej poisťovne v rozsahu takmer 9,7 mld. Sk. Je to prevod zostatkov základného fondu, rezervného fondu a garančného fondu Národného úradu práce a v rozsahu 0,3 mld. Sk ako zostatok správneho fondu sa stáva zdrojom financovania Ústredia práce, sociálnych vecí a rodiny. Aktívnym výsledkom hospodárenia Národného úradu práce za rok 2003 sa vo veľkej miere pozitívne ovplyvňuje deficit verejnej správy. Treba uviesť, že k hospodáreniu Národného úradu práce sa vyjadril nezávislý audítor v tom zmysle, že účtovná závierka poskytuje ucelený, vecný, pravdivý obraz o finančnej situácii Národného úradu práce ku koncu roka 2003 o výsledkoch hospodárenia za rok 2003. Vo vzťahu k výročnej správe o činnosti Národného úradu práce audítor konštatuje, že údaje uvedené v správe bezprostredne nadväzujú na vykázané údaje v účtovnej závierke. Poznamenávame, že ide o kvalitný materiál s dostatočnou komplexnosťou, analýzami a zdôvodneniami. Treba oceniť prístup Ústredia práce, sociálnych vecí a rodiny, ktoré ako nová inštitúcia v štátnej správe úlohu zabezpečilo v podmienkach zložitosti s rozhodnutím v činnosti nových orgánov štátnej správy. Ďakujem za pozornosť.